Sur Editur, Apparti li l-elettorat fl-elezzjoni tal-2018 se jgħid ċar u tond lill-PN, "Barra, barra, barra mill-Gvern"; tgħid min se jgħid lil Simon Busuttil, "Barra, barra, barra bħala Kap tal-PN? Mario de Marco jew Beppe Fenech Adami? Wara l-għajjat sfrenat ta' "Barra, barra, barra," li esklama l-Kap tal-PN Simon Busuttil, ħafna ħasbu li hekk se jgħid liż-żewġ viċi kapijiet tal-PN, jiġifieri lil Mario de Marco u lil Beppe Fenech Adami, wara li dawn inqabdu f'każijiet fejn żġur li l-imġieba politika tagħhom xejn ma kienet korretta. Iżda min jaf sew kif jaħdmu n-Nazzjonalisti ma kellu l-ebda dubju li Simon Busuttil mhux se jiċċensura lill-ebda viċi kap tal-partit tiegħu. Mill-banda l-oħra, partitarji Nazzjonalisti huma rashom mistrieħa li l-Kap tagħhom, Simon Busuttil, mhux se jgħid, "Barra, barra, barra," lill-ebda viċi kap tal-partit tagħhom, għax aktar hu faċli li Mario de Marco jgħid lil Simon Busuttil, "Barra, barra, barra," wara l-elezzjoni tal-2018 milli Simon Busuttil jgħid lil Mario de Marco, "Barra, barra, barra," issa. U aktar hu faċli li Beppe Fenech Adami jgħid lil Simon Busuttil, "Barra, barra, barra," wara l-elezzjoni li jmiss milli Simon Busuttil jgħid lil Beppe Fenech Adami, "Barra, barra, barra," issa. Apparti dan, Simon Busuttil mhux talli ma qalx, "Barra, barra, barra," lill-ebda ministru Nazzjonalista li taħtu sar l-akbar skandlu li qatt ra l-pajjiż – jiġifieri dak tax-xiri taż-żejt meta Simon Busuttil kien Viċi Kap tal-PN u Delegat Speċjali tal-PM Nazzjonalista – talli Simon Busuttil, meta kien avukat tal-kumpanija internazzjonali Shell, din ingħatat €5 miljun minn flus il-poplu bħala kummissjoni għax din qatt ma setgħet tirbaħ kuntratt biex tissupplixxi ż-żejt peress li kien għaddej l-iskandlu taż-żejt taħt l-aħħar Gvern Nazzjonalista. Allura kif jista' xi ħadd jistenna li l-Kap tal-PN jgħid lil xi viċi kap tal-istess partit, "Barra, barra, barra," meta wieħed jista' jdur lejh u jgħidlu li aħjar jitlaq 'il barra hu! Daqshekk tiswa l-kredibbiltà politika tal-Kap tal-PN! Ċensu W. Muscat, Raħal Ġdid